Flemming Møller Mortensen (S), 2014-04-29:
Tak for det, formand.
Som Socialdemokraternes sundhedsordfører har jeg meget stor forståelse for hensigten bag det her beslutningsforslag, som Enhedslisten har fremsat.
Der er patienter i Danmark, for hvem symptomerne, som skyldes en sygdom, de måtte have, er svære at behandle, og dermed kan deres sygdom være svær at leve med.
Jeg har deltaget i rigtig mange debatter om medicinsk cannabis, hvor sådanne patienter netop har fortalt om deres symptomer, og hvor de også har udtrykt, at det, hvis de har taget cannabisprodukter, måske haft nogen effekt, men måske også en svingende effekt.
Som Socialdemokraternes sundhedsordfører ville jeg virkelig ønske, at der fandtes entydig viden, forskningsresultater, som underbyggede brugen af medicinsk cannabis bredt til patienter, og her tænker jeg på en evidens, som både gjaldt effekten af og sikkerheden i forbindelse med produktet.
Jeg ville også ønske, at der fandtes et langt større sortiment af præparater af medicinsk cannabis, som var godkendt og markedsført, fordi det givetvis ville være med til at dække flest mulige patienter, flest mulige diagnoser og symptomer.
Jeg ville også ønske, at cannabis blot var et helt uskyldigt produkt, som kunne anvendes, dyrkes og forhandles uden bekymringer, uden fare for den euforiserende virkning, som ligger i det, og uden risiko for bivirkninger, svære bivirkninger.
Men sådan er det bare ikke, og det er årsagen til, at vi Socialdemokrater ikke støtter det her beslutningsforslag.
Men jeg vil gerne begrunde det ud fra de tre punkter, som beslutningsforslaget rummer, hvor det første punkt handler om, at man skal sikre straffrihed for borgere, som anvender medicinsk cannabis, og for borgere, som dyrker cannabis til eget forbrug.
Hertil vil jeg blot sige, at der er en mulighed for at skaffe cannabis fra Holland, og det er egentlig en af grundene til, at jeg ikke synes, at man skal legalisere dyrkningen af det hjemme i haverne.
Og det er også grunden til, at jeg ikke synes, at man skal sikre straffrihed for det, for hvis det er ordineret af en læge, hvis det er fagligt begrundet, så er der rent faktisk en mulighed for at få de her produkter udskrevet.
Så ved jeg godt, at forslagsstillerne garanteret vil sige, at der er rigtig mange af de her patienter, som selvmedicinerer sig, og det er også i orden.
Men det er det bare ikke, når det gælder den her type af produkter, for de er ikke legale i Danmark.
Jeg synes, det skal være vores sundhedsvæsen, dem med de kompetencer og spidskompetencer, som stiller diagnoserne og udskriver medicin, som også skal stå for den her del af behandlingen.
Og det er jo altså også muligt at få tilladelse til at dyrke hash, cannabis, det er godt nok hash, cannabis, med et lavt indhold af THC, og dermed er der heller ikke så stor en euforiserende virkning af det, men det er rent faktisk lovgivningsrammen i dag.
Og der er rent faktisk mulighed for, at læger, praktiserende læger, speciallæger i alle specialer og ikke kun neurologer, kan gøre det her i forhold til Sativex, men det skal begrundes ordentligt.
Og her vil jeg gerne medgive Enhedslisten at det kunne være interessant at se hvor langt man kunne nå, hvis man fik lavet bedre information og oplysning på det her område, og om det kunne være en måde at gøre det på, at man i forhold til væsentlig flere af de patienter, hos hvem man mener det kan have en god effekt, og hvor deres praktiserende læge eksempelvis kunne bakke det op, kunne gøre det lettere.
I forhold til det tredje og sidste punkt i beslutningsforslaget, som handler om at sikre mere klinisk forskning vedrørende medicinsk cannabis, vil jeg blot spørge: Er der politisk vilje til det?
Er det praktisk muligt?
Nej, det er vanskeligt.
Man kan sige, at vi godt kan udtrykke en politisk interesse og vilje i forhold til at få lavet mere klinisk forskning på det her område, men som sundheds- og forebyggelsesministeren jo har sagt, er det altså ikke Sundhedsstyrelsen, staten, der bedriver klinisk forskning.
Vi kan godt være med til at italesætte en understøttelse af det, men der skal forskningsmiljøer til, som jo her i landet hyppigst findes på universiteterne eller i medicinalindustrien eller som en kombination af disse to.
I forhold til kliniske forsøg er jeg meget selv interesseret i, at vi, når det gælder det præparat, der hedder Sativex, som er godkendt her i Danmark, og som der også kører et enkelt klinisk forsøg med her – og der kører flere forsøg i udlandet – får høstet de erfaringer, der skal til, sådan at man måske kan få udvidet den indikationsramme, der er for det produkt, så det ikke kun gælder til sklerosepatienterne, som det er tilfældet i dag, og at det er de samme speciallæger, højt specialiserede læger, som også kan udskrive det offlabel til andre.
Hermed vil jeg gerne afslutte Socialdemokraternes begrundelse for, hvorfor vi ikke kan støtte det her beslutningsforslag, som er fremsat af Enhedslisten.